Ubberup Valgmenighedskirke
Ubberup Valgmenighedskirke, også kendt som Betlehemskirken, er en valgmenighedskirke, der ligger i den sydøstlige del af Tømmerup Sogn syd for landevejen mellem Kalundborg og Jyderup. Kirken ligger i åbent land med landbrugsjord til alle sider.
Kirkegården er anlagt i 1907 og udvidet i efterkrigsårene. Den omkranses fortrinsvis af levende hegn.
Kirken er opført efter tegninger af arkitekt Andreas Bentsen og indviet den 6. april 1873. Kirkebygningen består af et enkelt langhus med tilknyttet femsidet apsis i øst, der i 1905 blev suppleret af et tårnparti og våbenhus. Kirken er bygget i røde teglsten i et nyromansk formsprog, hvor facaderne opdeles af lisener (dvs. svagt fremspringende murpiller) og afsluttes ved gesimshøjde af rundbuefriser.
Kirkebygningens indre er præget af hvidkalkede flader samt den synlige åbne tagstol.
Kirkens inventar er tilkommet løbende efter opførelsen. Altertavlen dateres til 1913 med en ramme udført efter tegning af Thorvald Bindesbøll, og tavlemaleri af Joakim Skovgaard. Font, prædikestol og stoleværk er kendetegnet ved nyromanske former og er formentligt kirkens oprindelige.